**ΕΛΛΗΝΙΚΗ ΔΗΜΟΚΡΑΤΙΑ**

**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΔΙΕΥΘΥΝΣΗ ΤΕΧΝΙΚΗΣ ΥΠΗΡΕΣΙΑΣ**

**ΕΡΓΟ: ΕΡΓΑΣΙΕΣ ΕΠΙΣΚΕΥΗΣ ΚΤΗΝΟΤΡΟΦΙΚΩΝ ΕΓΚΑΤΑΣΤΑΣΕΩΝ (ΑΓΕΛΑΔΟΤΡΟΦΕΙΟ & ΠΤΗΝΟΤΡΟΦΕΙΟ) ΤΟΥ ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ**

**ΧΡΗΜΑΤΟΔΟΤΗΣΗ: ΠΔΕ 2021ΣΕ04600008**

**ΕΡΓΑΣΙΕΣ ΕΠΙΣΚΕΥΗΣ ΚΤΗΝΟΤΡΟΦΙΚΩΝ ΕΓΚΑΤΑΣΤΑΣΕΩΝ (ΑΓΕΛΑΔΟΤΡΟΦΕΙΟ & ΠΤΗΝΟΤΡΟΦΕΙΟ) ΤΟΥ ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ**

**ΕΙΔΙΚΗ ΣΥΓΓΡΑΦΗ ΥΠΟΧΡΕΩΣΕΩΝ**

1. ΕΙΔΙΚΗ ΣΥΓΓΡΑΦΗ ΥΠΟΧΡΕΩΣΕΩΝ

1.1. ANTIKEIMENO ΤΗΣ Ε.Σ.Υ.

1.2. ΣΥΜΒΑΤΙΚΟ ΤΙΜΗΜΑ

1.3. ΧΡΗΜΑΤΟΔΟΤΗΣΗ ΕΡΓΟΥ

1.4. ΧΡΟΝΟΔΙΑΓΡΑΜΜΑ ΚΑΤΑΣΚΕΥΗΣ ΤΟΥ ΕΡΓΟΥ

1.5. ΠΡΟΘΕΣΜΙΕΣ - ΠΑΡΑΤΑΣΕΙΣ

1.6. ΣΥΜΒΑΣΗ - ΕΓΓΥΗΣΗ ΚΑΛΗΣ ΕΚΤΕΛΕΣΗΣ

1.7. ΣΥΝΤΟΝΙΣΜΟΣ ΕΡΓΑΣΙΩΝ

1.8. ΑΥΞΟΜΕΙΩΣΕΙΣ ΕΡΓΑΣΙΩΝ - ΝΕΕΣ ΕΡΓΑΣΙΕΣ - ΚΑΝΟΝΙΣΜΟΣ ΤΙΜΩΝ ΜΟΝΑΔΟΣ ΝΕΩΝ ΕΡΓΑΣΙΩΝ

1.9. ΔΕΙΓΜΑΤΑ

1.10. ΛΟΓΑΡΙΑΣΜΟΙ - ΠΛΗΡΩΜΕΣ

1.11. ΚΟΝΔΥΛΙΟ ΑΠΡΟΒΛΕΠΤΩΝ

1.12. ΑΠΟΛΟΓΙΣΤΙΚΕΣ ΕΡΓΑΣΙΕΣ

1.13. ΠΡΟΣΤΑΣΙΑ ΠΕΡΙΒΑΛΛΟΝΤΟΣ

1.14. ΠΡΟΣΩΡΙΝΗ ΚΑΙ ΟΡΙΣΤΙΚΗ ΠΑΡΑΛΑΒΗ - ΒΕΒΑΙΩΣΗ ΠΕΡΑΤΩΣΗΣ ΕΡΓΑΣΙΩΝ - ΔΙΟΙΚΗΤΙΚΗ ΠΑΡΑΛΑΒΗ

1.15. ΓΛΩΣΣΑ

1.16. ΕΠΙΚΟΙΝΩΝΙΑ - ΑΛΛΗΛΟΓΡΑΦΙΑ

**1. ΕΙΔΙΚΗ ΣΥΓΓΡΑΦΗ ΥΠΟΧΡΕΩΣΕΩΝ**

**1.1. ANTIKEIMENO ΤΗΣ Ε.Σ.Υ.**

Το τεύχος της Ε.Σ.Υ. περιλαμβάνει τους ειδικούς όρους, σύμφωνα με τους οποίους και σε συνδυασμό προς τους υπόλοιπους όρους των συμβατικών τευχών και σχεδίων πρόκειται να κατασκευαστεί το έργο «ΕΡΓΑΣΙΕΣ ΕΠΙΣΚΕΥΗΣ ΚΤΗΝΟΤΡΟΦΙΚΩΝ ΕΓΚΑΤΑΣΤΑΣΕΩΝ (ΑΓΕΛΑΔΟΤΡΟΦΕΙΟ & ΠΤΗΝΟΤΡΟΦΕΙΟ) ΤΟΥ ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ».

Με την παρούσα Ε.Σ.Υ. συμπληρώνονται οι όροι της Γ.Σ.Υ.

**1.2. ΣΥΜΒΑΤΙΚΟ ΤΙΜΗΜΑ**

Το Συμβατικό Τίμημα είναι η συνολική αμοιβή που καταβάλλεται στον Ανάδοχο για την εκτέλεση του έργου και την εκπλήρωση των υποχρεώσεών του, που απορρέουν από τη Σύμβαση και περιλαμβάνει:

Το ποσό της προσφοράς του Αναδόχου όπως αυτό θα προκύψει τελικά από την εφαρμογή των τιμών του τιμολογίου του Αναδόχου για τις εργασίες που αναφέρονται σ' αυτό, στις ποσότητες που πραγματικά θα εκτελεσθούν και θα πιστοποιηθούν από την Υπηρεσία.

Το ποσό που θα προκύψει από την εφαρμογή νέων τιμών μονάδος για απρόβλεπτες εργασίες σύμφωνα με τις διατάξεις της παρούσας Σύμβασης.

Το ποσοστό Γ.Ε. και Ο.Ε. όπως αυτό ορίζεται στα Συμβατικά Τεύχη.

Το Συμβατικό Τίμημα είναι σταθερό για όλη τη διάρκεια της Σύμβασης και δεν υπόκειται σε αναπροσαρμογή ή αναθεώρηση για οποιονδήποτε λόγο.

**1.3. ΧΡΗΜΑΤΟΔΟΤΗΣΗ ΕΡΓΟΥ**

Το έργο θα χρηματοδοτηθεί από το Πρόγραμμα Δημοσίων Επενδύσεων του Γεωπονικού Πανεπιστημίου Αθηνών και τις πιστώσεις του έργου «ΑΠΟΚΑΤΑΣΤΑΣΗ ΚΤΗΝΟΤΡΟΦΙΚΩΝ ΕΓΚΑΤΑΣΤΑΣΕΩΝ ΓΕΩΠΟΝΙΚΟΥ ΠΑΝΕΠΙΣΤΗΜΙΟΥ ΑΘΗΝΩΝ» (αριθ. ενάριθ. έργου 2021ΣΕ04600008).

**1.4. ΧΡΟΝΟΔΙΑΓΡΑΜΜΑ ΚΑΤΑΣΚΕΥΗΣ ΤΟΥ ΕΡΓΟΥ**

Ο ανάδοχος υποχρεούται να εκπονήσει και να υποβάλει στη Διευθύνουσα Υπηρεσία, για έγκριση, λεπτομερές χρονοδιάγραμμα κατασκευής του έργου, σε δύο αντίτυπα, μέσα σε δέκα πέντε (15) ημέρες από την υπογραφή της σύμβασης σύμφωνα με την παράγραφο 1 του άρθρου 145 του Ν.4412/2016 και η διευθύνουσα υπηρεσία εγκρίνει μέσα σε προθεσμία δεκαπέντε (15) ημερών , σύμφωνα με την παράγραφο 2 του άρθρου 145 του Ν.4412/2016.

Το χρονοδιάγραμμα θα συντάσσεται σύμφωνα με τις διατάξεις της παραγράφου 3 του άρθρου 145 του Ν.4412/2016 και θα κλιμακώνεται μέσα στην συνολική προθεσμία, που ορίζονται στο άρθρο 1.5 της παρούσας Ε.Σ.Υ.

Το εγκεκριμένο χρονοδιάγραμμα αποτελεί συμβατικό στοιχείο του έργου. Αναπροσαρμογές του χρονοδιαγράμματος εγκρίνονται όταν μεταβληθούν οι προθεσμίες, το αντικείμενο ή οι ποσότητες των εργασιών. Η έναρξη των εργασιών του έργου από μέρους του αναδόχου δεν μπορεί να καθυστερήσει πέρα των τριάντα (30) ημερών από την υπογραφή της σύμβασης. Η μη τήρηση της ανωτέρω προθεσμίας με υπαιτιότητα του αναδόχου συνεπάγεται την επιβολή των διοικητικών και παρεπόμενων χρηματικών κυρώσεων και αποτελεί λόγο έκπτωσης του αναδόχου.

Ο ανάδοχος υποχρεούται με δαπάνη του να παρακολουθεί ανελλιπώς την εφαρμογή του χρονοδιαγράμματος και να το αναπροσαρμόζει, στην περίπτωση αποκλίσεων από αυτό, ούτως ώστε να τηρηθεί τελικά πιστά η συνολική προθεσμία αποπεράτωσης του όλου έργου.

**1.5. ΠΡΟΘΕΣΜΙΕΣ - ΠΑΡΑΤΑΣΕΙΣ**

1. Ο ανάδοχος πρέπει να αποπερατώσει το σύνολο των εργασιών αυτής της εργολαβίας μέσα σε διακόσιες σαράντα (240) ημερολογιακές ημέρες από την υπογραφή της σύμβασης που αποτελούν και την συνολική προθεσμία αποπεράτωσης του έργου.

2. Λόγω της φύσεως του έργου δεν προβλέπονται τμηματικές προθεσμίες.

3. Παρατάσεις της συνολικής προθεσμίας, εγκρίνονται σύμφωνα με τις παραγράφους 8,9 και 10 του άρθρου 147 του Ν.4412/2016.

4. Σε κάθε περίπτωση ο ανάδοχος είναι υποχρεωμένος να συνεχίσει την κατασκευή του έργου για επί πλέον χρονικό διάστημα ίσο με το ένα τρίτο (1/3) της συνολικής προθεσμίας αποπεράτωσης του έργου και πάντως όχι μικρότερο από τρεις (3) μήνες (οριακή προθεσμία), σύμφωνα με την παρ. 10 του άρθρου 147 του Ν. 4412/2016..

5. Ο ανάδοχος δεν δικαιούται να ζητήσει οποιαδήποτε αποζημίωση σε περίπτωση που για να τηρήσει τη συνολική και τις τμηματικές προθεσμίες χρειαστεί να συγκροτήσει πρόσθετα νυχτερινά συνεργεία, να πραγματοποιήσει υπερωρίες, εργασίες σε ημέρες αργίας κ.λ.π. πέρα από αυτές που είχε προβλέψει κατά την σύνταξη της προσφοράς του ή και μετά την υπογραφή της σύμβασης σε οποιοδήποτε επί μέρους προγραμματισμό εργασιών ή έκθεση ή άλλο στοιχείο που έχει υποβάλει στην Υπηρεσία ή σε οποιοδήποτε άλλο χρόνο.

**1.6. ΣΥΜΒΑΣΗ - ΕΓΓΥΗΣΗ ΚΑΛΗΣ ΕΚΤΕΛΕΣΗΣ**

1. Η σύμβαση καταρτίζεται σύμφωνα με τις διατάξεις του άρθρου σύμφωνα με τις διατάξεις του άρθρου 135 του Ν. 4412/2016.

2. Η εγγύηση καλής εκτέλεσης για την υπογραφή της σύμβασης, σύμφωνα με την παράγραφο 1β του άρθρου 72 του Ν.4412/2016, ορίζεται σε ποσοστό 5% επί της εκτιμώμενης αξίας της σύμβασης, χωρίς Φ.Π.Α. και κατατίθεται μέχρι και την υπογραφή του συμφωνητικού .

Η εγγύηση καλής εκτέλεσης καταπίπτει στην περίπτωση παράβασης των όρων της σύμβασης, όπως αυτή ειδικότερα ορίζει.

Γενικά, για τις εγγυήσεις καλής εκτέλεσης, για την συμπλήρωσή τους με τις κρατήσεις που γίνονται στις πληρωμές του αναδόχου, τις μειώσεις αυτών, την επιστροφή τους, καθώς και τον τρόπο με τον οποίο παρέχονται αυτές, έχουν ισχύ οι διατάξεις του άρθρου 72 του Ν. 4412/2016.

Όλες οι πληρωμές που γίνονται στον ανάδοχο κατά την διάρκεια κατασκευής του έργου με βάση τις πιστοποιήσεις, αποτελούν πάντοτε καταβολές έναντι του εργολαβικού ανταλλάγματος που εκκαθαρίζεται μετά την Οριστική Παραλαβή.

Σε κάθε πληρωμή προς τον ανάδοχο πραγματοποιούνται κρατήσεις, οι οποίες ανέρχονται σε πέντε επί τοις εκατό (5%) στην πιστοποιούμενη αξία των εργασιών και σε δέκα τοις εκατό (10%) στην αξία των υλικών που περιλαμβάνονται προσωρινά στην πιστοποίηση, μέχρις ότου αυτά ενσωματωθούν στις εργασίες (άρθρο 152 παρ.12 του Ν.4412/2016).

Σε περίπτωση αναδόχου Κοινοπραξίας έχουν ισχύ και οι ειδικές ρυθμίσεις των άρθρων 167 και 140 του Ν.4412/2016, που αφορούν στις εγγυήσεις καλής εκτέλεσης, στην ευθύνη των κοινοπρακτούντων απέναντι στον κύριο του έργου, στο διορισμό εκπροσώπου και αναπληρωτού αυτού, της κοινοπραξίας, ως και στον τρόπο αντικατάστασης αυτών, στον τρόπο συνέχισης των εργασιών αν υπάρξει πτώχευση ή θάνατος ενός ή περισσοτέρων μελών της κοινοπραξίας κ.λ.π.

Η εγγύηση καλής εκτέλεσης καλύπτει στο σύνολό της και χωρίς καμία διάκριση την πλήρη και πιστή εφαρμογή όλων ανεξαιρέτως των όρων της σύμβασης από τον ανάδοχο και κάθε απαίτηση του αναθέτοντα φορέα απέναντι στον οικονομικό φορέα (ανάδοχο) που προκύπτει από την εκτέλεση ή και εξαιτίας του έργου. Η εγγύηση καλής εκτέλεσης καταπίπτει πάντοτε υπέρ του αναθέτοντα φορέα σε περίπτωση μη τήρησης των όρων της σύμβασης. Η κατάπτωση γίνεται με αιτιολογημένη απόφαση της Διευθύνουσας Υπηρεσίας. Η τυχόν υποβολή ένστασης κατά της απόφασης αυτής δεν αναστέλλει τη διαδικασία είσπραξης της εγγύησης. Η εγγύηση επιστρέφεται με την οριστική παραλαβή του έργου.

Οι ανωτέρω εγγυήσεις εκδίδονται από πιστωτικά ιδρύματα που λειτουργούν νόμιμα στα κράτη-μέλη της Ευρωπαϊκής Ένωσης ή του Ευρωπαϊκού Οικονομικού Χώρου ή στα κράτη μέλη της Συμφωνίας Δημοσίων Συμβάσεων του Παγκόσμιου Οργανισμού Εμπορίου, που κυρώθηκε με το ν.2513/1997 (Α΄ 139) και έχουν, σύμφωνα με τις ισχύουσες διατάξεις, το δικαίωμα αυτό. Μπορούν, επίσης, να εκδίδονται από το Ε.Τ.Α.Α –Τ.Σ.Μ.Ε.Δ.Ε. ή να παρέχονται με γραμμάτιο του Ταμείου Παρακαταθηκών και Δανείων με παρακατάθεση σε αυτό του αντίστοιχου χρηματικού ποσού.

Σε περίπτωση που εγκριθεί από τον κύριο του έργου και εκτελεσθεί από τον ανάδοχο πρόσθετο έργο, πέραν του προβλεπομένου στην αρχική σύμβαση, θα προσκομίζονται συμπληρωματικές εγγυήσεις σε ποσοστό επίσης πέντε τοις εκατό (5%) επί της αξίας του επί πλέον έργου.

Οι παραπάνω εγγυήσεις, αρχικά και τυχόν συμπληρωματικές, απομειώνονται σύμφωνα με τη διαδικασία που ορίζεται στην παράγραφο 6β του άρθρου 72 του Ν. 4412/2016.

**1.7. ΣΥΝΤΟΝΙΣΜΟΣ ΕΡΓΑΣΙΩΝ**

Ο Ανάδοχος είναι υποχρεωμένος να παρακολουθεί την πορεία των οικοδομικών και λοιπών εργασιών και να συντονίζει αντίστοιχα την εκτέλεση των εργασιών εγκαταστάσεων, σε όλα τα στάδια του έργου, να κατασκευάζει έγκαιρα τα τμήματα εκείνα του έργου που εξαρτώνται από την πορεία των άλλων εργολαβιών και να αποφεύγονται έτσι δαπάνες για αποξηλώσεις κλπ.

Η Επίβλεψη δεν θα καταβάλει καμία αποζημίωση στον Ανάδοχο, για επί πλέον εργασίες που θα οφείλονται σε κακό συντονισμό.

Ο προγραμματισμός και ο συντονισμός των εργασιών που θα εκτελούνται θα είναι μεν ευθύνη του Αναδόχου, αλλά θα υπόκειται σε συνεχή έλεγχο και θα τροποποιείται, όπου απαιτείται, από την Επίβλεψη.

Πέρα από τον αρχικό προγραμματισμό εργασιών, επαναπρογραμματισμός με βάση την πραγματική εξέλιξη των εργασιών, προτείνεται να γίνεται σε τρία (3) επίπεδα:

* Καθημερινά στον τόπο των εργασιών.
* Εβδομαδιαία με ειδική σύσκεψη για το σκοπό αυτό.
* Μηνιαία με σύσκεψη και με βάση την μηνιαία αναφορά του αναδόχου και τα στοιχεία παρακολούθησης προόδου εργασιών.

**1.8. ΑΥΞΟΜΕΙΩΣΕΙΣ ΕΡΓΑΣΙΩΝ - ΝΕΕΣ ΕΡΓΑΣΙΕΣ - ΚΑΝΟΝΙΣΜΟΣ ΤΙΜΩΝ ΜΟΝΑΔΟΣ ΝΕΩΝ ΕΡΓΑΣΙΩΝ**

Για τις αυξομειώσεις του συμβατικού αντικειμένου ισχύουν τα οριζόμενα στο άρθρο 156 του Ν.4412/16, ως ισχύει σήμερα.

Ειδικά, η διαχείριση των «επί έλασσον» δαπανών, θα ακολουθεί τις προβλέψεις της υφιστάμενης νομοθεσίας (άρθρο 156 του Ν.4412/2016, ως ισχύει σήμερα), με τους ακόλουθους όρους και περιορισμούς:

Δεν επιτρέπεται με την χρησιμοποίηση των «επί έλασσον» δαπανών:

• να προκαλείται αλλαγή του «βασικού σχεδίου» της αρχικής σύμβασης, όπως αυτό περιγράφεται στα συμβατικά τεύχη,

• να θίγεται η πληρότητα, η ποιότητα και η λειτουργικότητα του έργου,

• να καταργείται μια «ομάδα εργασιών» της αρχικής σύμβασης,

• να πληρώνονται νέες εργασίες, που δεν υπήρχαν στην αρχική σύμβαση,

• να τροποποιούνται οι προδιαγραφές του έργου, όπως αυτές περιγράφονται στα συμβατικά τεύχη,

• να προκαλείται αύξηση ή να γίνεται εισαγωγή νέων συμβατικών δαπανών, οι οποίες δεν είχαν αποτελέσει αντικείμενο του διαγωνισμού του έργου (π.χ. για το μητρώο έργου, απολογιστικές εργασίες, κ.λ.π.).

Υπό την προϋπόθεση εφαρμογής των προαναφερθέντων περιορισμών, επιτρέπεται η χρησιμοποίηση των «επί έλασσον» δαπανών, ως εξής:

• χωρίς περιορισμό ορίου μεταβολής των εργασιών στο εσωτερικό της αυτής «ομάδας εργασιών», αλλά:

• με περιορισμό της μεταβολής (αύξησης ή μείωσης) της συμβατικής δαπάνης μιας «ομάδας εργασιών», έως το 20% της δαπάνης αυτής και ταυτόχρονα

• με περιορισμό του συνόλου, αθροιστικά, όλων των μετακινήσεων δαπανών από «ομάδα εργασιών» σε «ομάδα εργασιών» έως το 10% της δαπάνης εργασιών της αρχικής σύμβασης του έργου.

Οι παραπάνω ποσοτικοί περιορισμοί δεν ισχύουν στην περίπτωση που γίνονται μόνο μειώσεις ποσοτήτων (και οικονομικού αντικειμένου) μιας σύμβασης (στο πλαίσιο των προβλέψεων του ισχύοντος νομοθετικού πλαισίου), χωρίς να χρησιμοποιούνται τα εξοικονομούμενα ποσά για την αύξηση των ποσοτήτων άλλων εργασιών της σύμβασης.

Αν η αρτιότητα και λειτουργικότητα του έργου επιβάλλει την ανάγκη εκτέλεσης νέων επί μέρους εργασιών, ύστερα πάντοτε από έγγραφη εντολή της Υπηρεσίας, θα συντάσσεται αντίστοιχο Πρωτόκολλο Κανονισμού Τιμών Μονάδος Νέων Εργασιών, σύμφωνα με το άρθρο 156 του Ν.4412/2016.

Η κοστολόγηση των εργασιών αυτών θα γίνεται όπως ορίζεται από την παράγραφο 5 του άρθρου 156 του Ν. 4412/2016.

Όλες οι νέες τιμές μονάδος που θα συνταχθούν υπόκεινται στην έκπτωση που θα προσφερθεί από τον ανάδοχο σύμφωνα με τις σχετικές διατάξεις και θα προσαυξηθεί κατά το προβλεπόμενο εργολαβικό όφελος που στην προκειμένη περίπτωση είναι 18%.

**1.9. ΔΕΙΓΜΑΤΑ**

Ο Ανάδοχος θα υποβάλλει προς έγκριση, στην Επιβλέπουσα Υπηρεσία δείγματα των υλικών που τυχόν του ζητηθούν.

**1.10. ΛΟΓΑΡΙΑΣΜΟΙ - ΠΛΗΡΩΜΕΣ**

Οι λογαριασμοί συντάσσονται από τον Ανάδοχο, σύμφωνα με τις διατάξεις του άρθρου 152 του Ν.4412/2016, και υπογεγραμμένοι υποβάλλονται στη Διευθύνουσα Υπηρεσία σε απαιτούμενα αντίτυπα κατά χρονικά διαστήματα όχι μικρότερα των τριάντα (30) ημερών.

Η Διευθύνουσα Υπηρεσία μετά τον έλεγχο εγκρίνει αυτούς.

Για τις επιμετρήσεις και τις πιστοποιήσεις ισχύουν γενικά οι διατάξεις των άρθρων 151 και 152 του Ν.4412/2016.

Οι τμηματικές πληρωμές θα υπόκεινται στις κρατήσεις εγγυήσεων σύμφωνα με την ισχύουσα νομοθεσία (άρθρο 152 του Ν.4412/2016) και αποδίδονται σύμφωνα με το νόμο.

**1.11. ΚΟΝΔΥΛΙΟ ΑΠΡΟΒΛΕΠΤΩΝ**

Περιλαμβάνονται οι δαπάνες που προκύπτουν από εφαρμογή νέων κανονισμών ή κανόνων που καθιερώθηκαν μετά την ανάθεση του έργου, καθώς και από προφανείς παραλείψεις ή σφάλματα προμέτρησης της μελέτης και όχι από τροποποίηση των σχεδίων και της μορφής του έργου, σύμφωνα με την παράγραφο 3 (α) του άρθρου 156 του Ν.4412/2016.

Για την έγκριση αυτή η Διευθύνουσα Υπηρεσία συντάσσει τεχνική περιγραφή των εργασιών, με αιτιολόγηση του επείγοντος και εκτίμηση της δαπάνης, με βάση τις συμβατικές τιμές μονάδας ή ενδεικτικές τιμές για νέες εργασίες. Ο ανάδοχος είναι υποχρεωμένος να εκτελέσει τις εργασίες αυτές, που επιτρέπεται να περιλαμβάνονται στις σχετικές πιστοποιήσεις και πριν από την έγκριση Ανακεφαλαιωτικού Πίνακα Εργασιών και που ενσωματώνονται στον επόμενο Ανακεφαλαιωτικό Πίνακα Εργασιών.

**1.12. ΑΠΟΛΟΓΙΣΤΙΚΕΣ ΕΡΓΑΣΙΕΣ**

Η Υπηρεσία μπορεί να δώσει εντολή στον Ανάδοχο για την εκτέλεση εργασιών απολογιστικά σύμφωνα με όσα αναφέρονται στα άρθρα 154-155 του Ν.4412/2016 και συγκεκριμένα:

Κατά την εκτέλεση οποιασδήποτε σύμβασης κατασκευής έργου πλην της περίπτωσης του άρθρου 126 του Ν.4412/2016, ο ανάδοχος όταν του δοθεί ειδική εντολή από τη Διευθύνουσα Υπηρεσία είναι υποχρεωμένος να εκτελέσει και αναγκαίες απολογιστικές εργασίες, μέχρι του ποσού που αντιστοιχεί στο 15% της αξίας της σύμβασης χωρίς ΦΠΑ και έως του κατώτατου ορίου του άρθρου 5 του Ν.4412/2016, εφόσον επιτρέπεται κατά τα οριζόμενα στο άρθρο 132 του Ν.4412/2016.

Στο ανωτέρω ποσοστό περιλαμβάνεται σωρευτικά και η αξία των πρόσθετων επειγουσών εργασιών του άρθρου 155 του Ν.4412/2016. Στην περίπτωση αυτή καταβάλλεται στον ανάδοχο και περιλαμβάνεται στην πιστοποίηση η πραγματική δαπάνη που προκύπτει, σύμφωνα με τα νόμιμα αποδεικτικά πληρωμής για την εκτέλεση των εργασιών. Η δαπάνη αυτή δεν υπόκειται στην έκπτωση της δημοπρασίας.

Καταβάλλεται επίσης στον ανάδοχο το εργολαβικό ποσοστό για γενικά έξοδα και όφελος του αναδόχου απολογιστικών εργασιών, που υπόκειται σε έκπτωση, που ορίζεται σε δεκαοχτώ επί τοις εκατό (18%) και εφαρμόζεται στο σύνολο των δαπανών που πραγματοποιούνται, όπως για προμήθειες υλικών, μισθώσεις μηχανημάτων, καύσιμα και λιπαντικά, μισθούς, ημερομίσθια, λοιπές αποζημιώσεις και ασφαλιστικές εισφορές των εργαζομένων και κάθε είδους κρατήσεις. Στο ποσοστό αυτό εφαρμόζεται η ρητή ή τεκμαρτή έκπτωση της δημοπρασίας.

**1.13. ΠΡΟΣΤΑΣΙΑ ΠΕΡΙΒΑΛΛΟΝΤΟΣ**

Ο ανάδοχος είναι υποχρεωμένος να προφυλάσσει και προστατεύει την υπάρχουσα βλάστηση όπως δένδρα, θάμνους και καλλιεργημένες εκτάσεις γύρω από τον χώρο που του διατίθεται από το Γεωπονικό Πανεπιστήμιο Αθηνών για την εκτέλεση των εργασιών, θα είναι υπεύθυνος για κάθε ζημιά που θα προκαλέσει σε τρίτους λόγω αυθαίρετης κοπής ή βλάβης δένδρων ή θάμνων, απόθεσης υλικών λόγω κακού χειρισμού των μηχανημάτων ή κατάργηση ή καταπάτηση φυτευμένων περιοχών από μηχανικά μέσα.

Για την προστασία του περιβάλλοντος έχουν ισχύ:

* η ισχύουσα περιβαλλοντική νομοθεσία που αφορά στη διαδικασία περιβαλλοντικής

αδειοδότησης έργων ή δραστηριοτήτων

* άλλες περιβαλλοντικές εγκρίσεις που αφορούν τα συνοδά έργα.

Γενικές απαιτήσεις κατά τη διάρκεια των εργασιών:

* αποφυγή ή ελαχιστοποίηση της διατάραξης του Περιβάλλοντος
* λήψη κατάλληλων μέτρων προστασίας της υπάρχουσας βλάστησης
* πλήρης έλεγχος των κάθε λογής αποβλήτων

Επιπλέον, εφαρμογή των διατάξεων της ΚΥΑ 36259/1757/Ε103/23-8-2010 (ΦΕΚ Β’ 1312/24.08.2010 -Μέτρα, όροι και πρόγραμμα για την εναλλακτική διαχείριση των αποβλήτων από εκσκαφές, κατασκευές και κατεδαφίσεις (ΑΕΚΚ)), του ΥΠΕΚΑ 4834/25-1-2013: «Διαχείριση περίσσειας υλικών εκσκαφών που προέρχονται από δημόσια έργα - Διευκρινίσεις επί των απαιτήσεων της ΚΥΑ 36259/1757/Ε103/2010(ΦΕΚ 1312 Β)»

**1.14. ΠΡΟΣΩΡΙΝΗ ΚΑΙ ΟΡΙΣΤΙΚΗ ΠΑΡΑΛΑΒΗ - ΒΕΒΑΙΩΣΗ ΠΕΡΑΤΩΣΗΣ ΕΡΓΑΣΙΩΝ**

Όταν λήξει η προθεσμία περάτωσης του συνόλου του έργου, ο επιβλέπων αναφέρει στην Δ/σα Υπηρεσία αν τα έργα έχουν περατωθεί και έχουν υποστεί ικανοποιητικά τις δοκιμασίες που προβλέπονται από την σύμβαση, ή αν τα έργα δεν έχουν περατωθεί, οπότε αναφέρει συγκεκριμένα τις εργασίες που απομένουν για εκτέλεση. Αν οι εργασίες έχουν περατωθεί ο Προϊστάμενος της Δ/σας Υπηρεσίας εκδίδει βεβαίωση για τον χρόνο περάτωσης των εργασιών. Η βεβαίωση αυτή δεν αναπληρώνει την παραλαβή των έργων. Για τις εργασίες που έχουν περατωθεί και διαπιστωθούν επουσιώδεις ελλείψεις ή για εργασίες που δεν έχουν περατωθεί και οι ελλείψεις δεν είναι ουσιώδεις ή δεν περατώθηκαν από τον ανάδοχο εμπρόθεσμα, ισχύουν τα οριζόμενα από τη νομοθεσία.

Με την βεβαίωση περάτωσης των εργασιών το έργο, παραλαμβάνεται προσωρινά και οριστικά. Με την προσωρινή παραλαβή ελέγχονται οι εργασίες ποσοτικά και ποιοτικά. Η οριστική παραλαβή γίνεται μετά την προσωρινή και την πάροδο του χρόνου υποχρεωτικής για τον ανάδοχο συντήρησης. Κατά την οριστική παραλαβή ελέγχεται πάλι η καλή κατάσταση των εργασιών.

Οι διαδικασίες και προθεσμίες προσωρινής παραλαβής, καθώς και οριστικής παραλαβής του έργου καθορίζονται σύμφωνα με τις διατάξεις των άρθρων 170, 171 και 172 του Ν. 4412/2016 αντίστοιχα και τις διατάξεις του άρθρου 157 παρ. 1 και των άρθρων 170 & 172 του Ν. 4412/2016 για τα δημόσια έργα.

Για τη βεβαίωση περάτωσης του έργου ισχύουν οι διατάξεις του άρθρου 168 του Ν. 4412/2016.

Για τη διοικητική παραλαβή για χρήση ισχύουν οι διατάξεις του άρθρου 169 του Ν. 4412/2016.

**1.15. ΓΛΩΣΣΑ**

Η επίσημη γλώσσα, που θα χρησιμοποιείται στο έργο θα είναι η Ελληνική. Όλη η αλληλογραφία και τα επίσημα έγγραφα, εκθέσεις κλπ. θα είναι γραμμένα στην Ελληνική γλώσσα.

Η Αγγλική γλώσσα μπορεί να χρησιμοποιηθεί, αλλά περιορισμένα, σε περιπτώσεις που δύσκολα μπορεί να υποκατασταθεί από την Ελληνική και μόνο σε τεχνικής φύσεως υλικό, έγγραφα και σχέδια.

Ο Ανάδοχος είναι υποχρεωμένος με δικές του δαπάνες να φροντίσει για κάθε μετάφραση που θα απαιτηθεί να γίνει για τις ανάγκες του Έργου, όπως επίσης και για την κάλυψη με μεταφραστή όλων των συσκέψεων και των συνεδριάσεων που θα λάβουν χώρα κατά την διάρκεια εκτέλεσης του Έργου με παρουσία αλλοδαπών.

**1.16. ΕΠΙΚΟΙΝΩΝΙΑ - ΑΛΛΗΛΟΓΡΑΦΙΑ**

Η επίσημη επικοινωνία θα γίνεται μόνο εγγράφως με ταχυδρομείο, e-mail και με κατ' ευθείαν επίδοση.

Προφορικές συζητήσεις ή συμφωνίες δεν είναι ισχυρές.

Στις συσκέψεις θα τηρούνται πρακτικά, τα οποία θα υπογράφονται από τους παριστάμενους.

Όλη η αλληλογραφία, καθώς επίσης τα σχέδια που θα παραδίδονται για σχολιασμό ή έγκριση θα αποστέλλονται στην Επίβλεψη και την Διευθύνουσα Υπηρεσία για την άμεση και πλήρη ενημέρωσή της.

Η ανεπίσημη επικοινωνία, τηλεφωνική ή και κατ' ευθείαν ανταλλαγή απόψεων, η οποία θα είναι καθημερινή, θα επικυρώνεται εγγράφως, άλλως είναι μη ισχυρά.

Η συντάξασα

ΑΔΑΜΑΝΤΙΑ ΑΡΙΣΤΟΠΟΥΛΟΥ

ΧΗΜ. ΜΗΧΑΝΙΚΟΣ